text: Direktør: Så stor succes at vi udvider
  04 november 2015 kl. 17.34
  Dinosaurparken i Givskud er så populær, at den til næste år skal udvides. 
  - Det har været en fantastisk sæson, siger Ricard Østerballe, da TV SYD møder ham i Givskud Zoo onsdag.
  Knap 400.000 har besøgt Givskud Zoo i sæsonen 2015. Og det skyldes ikke kun den manglende sommervarme.
  - Vi har fået en enorm god respons på vores nyhed i år, forklarer direktøren.
  Succesen skyldes nemlig ifølge direktøren den nye dinosaurpark.
  - Folk har sagt, at de kommer igen på grund af dinosaurerne, siger han.
  Og netop derfor skal udstillingen ikke blot fortsætte i 2016 men endda udvides.
  - Den skal næsten være dobbelt så stor. Og så har vi også mulighed for at lave nye tiltag i resten af parken ved de rigtige dyr, smiler Ricard Østerballe.
  